Jeg er så glad for min cykel | Diakonissestiftelsen
14.8.2019 11:19:00 CEST | Diakonissestiftelsen
I det grønne. Det gør noget godt for kroppen at komme ud i naturen, mener Susanne Vestergaard, som troligt møder op hver fredag for at køre tur med triocyklen. Foto: Karen Grønkjær.
Forestil dig, at du til daglig er afhængig af kørestol eller rollator. Men om fredagen, når du stiger ombord i triocyklen, er det dig, der peger retningen ud. Du sanser vinden i håret, søen der glimter, duften af blomster og ællinger, der vokser uge for uge.
Det er gaven, som Susanne Vestergaard giver til beboerne på Plejehjemmet Salem i to timer hver fredag.
”Det er ikke særligt krævende for mig. Man skal kunne aflæse kropssproget, når nogen signalerer, at ’nu vil jeg gerne hjem snart’. Men cyklen er nem at håndtere, og fra Salem er de gode til at lave makkerpar, der passer godt sammen,” erklærer hun.
Denne fredag i august er det John og Joan, som er kommet op at køre. Joan beder om ’den sædvanlige tur’, og Susanne Vestergaard retter cyklen mod Gentofte Sø.
”Nogle har slet ikke lyst til at køre langs søen. De er bekymrede for at falde i,” fortæller Susanne Vestergaard, men for dagens passagerer er det intet problem.
De smiler saligt ad gæs og ænder og nikker til de nye HF-elever, der går tur på stien.
”Vi skal have spurgt personalet, hvor det var, at du boede før, John, så vi kan køre en tur forbi,” siger Susanne Vestergaard og John nikker henført.
Joans accent afslører en fortid i England. Hun har ikke boet i Gentofte, men er flyttet til Salem for at bo i nærheden af sine børn, fortæller hun.
Cyklen drejer væk fra søen og op til Brogårdsvej. Batteriet hjælper også, når cyklen skal trækkes over brosten og kanter, og de to passagerer sidder stabilt og roligt, mens cykelpiloten styrer alle situationer.
”Jeg startede ud med at cykle for Blindeinstituttet og er også blevet uddannet cykelpilot, så jeg er forberedt på, hvordan jeg kan håndtere punkteringer og andre uforudsete oplevelser,” fortæller Susanne Vestergaard, der kom i kontakt med Plejehjemmet Salem, da hun ringede rundt for at afdække, hvor mange plejehjem, der har rickshawcykler.
”Jeg har en ambition om at få trio-turene endnu mere udbredt, for det er en fantastisk oplevelse både for mig og for deltagerne. Det giver en særlig følelse af ro i kroppen at opleve naturen,” konstaterer hun.
Både John og Joan erklærer, at det har været en dejlig tur. De har begge cyklet tidligere i livet, og ansigterne er fulde af smil og minder. Men nu er det tid til en middagslur, og Susanne Vestergaard tager næste makkerpar med ud at køre.
Susanne Vestergaard er frivillig på Plejehjemmet Salem hver fredag og er tidligere i anden forbindelse blevet uddannet cykelpilot.
Cykelturene varer en halv til en hel time. Somme tider har beboerne ønsker til turen, andre gange vælger Susanne Vestergaard, hvor de kører hen.
Plejehjemmet Salem består af 45 boliger opdelt i fire boenheder, der er placeret to og to rundt om en atriumgård og en sansehave med udsigt til Gentofte sø.
cyklingfrivillighedomsorgÆldrelivÆldrepleje
Susanne Vestergaard er altid iklædt sin let genkendelige, røde jakke, når hun skal ud at cykle med Salems beboere. Foto: Karen Grønkjær.
Gæs og ænder tripper omkring på stien og flytter sig kun modvilligt for den store cykel, men der er jo også tid nok. Det er sjovt at se ællingerne vokse uge for uge. Foto: Karen Grønkjær.
Joan og John nyder turen langs med Gentofte Sø. Foto: Karen Grønkjær.
Plejehjemmet Salem er en del af Diakonissestiftelsen, der har over 155 års erfaring i at drage omsorg for mennesker.
Farvel til 20.000 stykker plastic26.6.2019 06:00:00 CEST | Pressemeddelelse
SOSU-uddannelse får Trivsels Smiley14.5.2019 16:11:01 CEST | Pressemeddelelse